               EUROOPAN KOMISSIO
            Bryssel 31.8.2016
            COM(2016) 548 final
            2016/0262(NLE)
            Ehdotus
            NEUVOSTON PÄÄTÖS
            uuden psykoaktiivisen aineen metyyli 2-[[1-(sykloheksyylimetyyli)-1H-indoli-3-karbonyyli]amino]-3,3-dimetyylibutanoaatti (MDMB-CHMICA) saattamisesta valvontatoimenpiteiden piiriin

               PERUSTELUT

               1.EHDOTUKSEN TAUSTA

               Uusia psykoaktiivisia aineita koskevasta tietojenvaihdosta, riskienarvioinnista ja valvonnasta tehdyssä neuvoston päätöksessä 2005/387/YOS
                  1
                säädetään kolmivaiheisesta menettelystä, jolla voidaan saattaa uusia psykoaktiivisia aineita valvontatoimenpiteiden piiriin unionissa.

               Euroopan huumausaineiden ja niiden väärinkäytön seurantakeskuksen (EMCDDA) ja Europolin neuvoston päätöksen 2005/387/YOS 5 artiklan mukaisesti laatima yhteinen kertomus julkaistiin 15. huhtikuuta 2016. Neuvosto pyysi edellä mainitun neuvoston päätöksen 6 artiklan 1 kohdan mukaisesti komission ja kolmentoista jäsenvaltion esittämän pyynnön perusteella 26. toukokuuta 2016 arviota uuden psykoaktiivisen aineen (MDMB-CHMICA) käytön, valmistuksen ja laittoman kaupan aiheuttamista riskeistä sekä järjestäytyneen rikollisuuden osallisuudesta ja tämän aineen osalta käyttöön otettavien valvontatoimenpiteiden mahdollisista seurauksista.

               EMCDDA:n tiedekomitea arvioi MDMB-CHMICA:n riskejä neuvoston päätöksen 6 artiklan 2, 3 ja 4 kohdan mukaisesti. Tiedekomitean puheenjohtaja toimitti riskinarviointiraportin komissiolle ja neuvostolle 28. heinäkuuta 2016. Riskinarvioinnin tärkeimmät tulokset ovat seuraavat:

               MDMB-CHMICA luokitellaan synteettiseksi kannabinoidireseptoriagonistiksi; kyseessä on kemiallisesti monimuotoinen aineiden ryhmä, josta käytetään myös nimitystä synteettiset kannabinoidit. Ainetta on ollut tarjolla huumausaineiden markkinoilla Euroopan unionissa ainakin elokuusta 2014 alkaen, ja sitä on havaittu 23 jäsenvaltiossa.

               MDMB-CHMICA:n voimakas vaikutus ja yhdisteen erittäin vaihtelevat määrät ”laillisissa huumausaineissa” muodostavat suuren riskin välittömästä myrkyllisyydestä. Kahdeksassa jäsenvaltiossa on rekisteröity yhteensä 28 kuolintapausta ja 25 akuuttia myrkytystapausta, jotka liittyvät MDMB-CHMICA:aan.

               Neuvoston päätöksen 2005/387/YOS 8 artiklan 1 kohdan mukaan komissio tekee kuuden viikon kuluessa riskienarviointiraportin vastaanottamisesta neuvostolle aloitteen uuden psykoaktiivisen aineen saattamiseksi valvontatoimenpiteiden piiriin koko unionissa tai esittää kertomuksen, jossa perustellaan, miksi tämä ei ole tarpeen. Euroopan unionin tuomioistuimen 16. huhtikuuta 2015 yhdistetyissä asioissa C-317/13 ja C-679/13 antaman tuomion mukaan Euroopan parlamenttia on kuultava ennen kuin neuvoston päätöksen 2005/387/YOS 8 artiklan 1 kohtaan perustuva säädös hyväksytään.

               Komissio katsoo riskienarviointiraportissa esitettyjen havaintojen perusteella, että on perusteltua saattaa tämä aine valvontatoimenpiteiden piiriin koko unionissa. Riskienarviointiraportin mukaan MDMB-CHMICA:n välitön myrkyllisyys voi aiheuttaa vakavaa vahinkoa ihmisten terveydelle. Monissa raporteissa on myös tuotu esiin väkivallan ja aggressiivisuuden mahdollisuus sen käytön seurauksena.

               2.EHDOTUKSEN TAVOITE

               Tällä ehdotuksella neuvoston päätökseksi on tarkoitus kehottaa jäsenvaltioita saattamaan MDMB-CHMICA valvontatoimenpiteiden ja rikosoikeudellisten seuraamusten piiriin jäsenvaltioiden lainsäädännön mukaisesti psykotrooppisista aineista vuonna 1971 tehdystä Yhdistyneiden kansakuntien yleissopimuksesta aiheutuvien velvoitteiden perusteella.

               2016/0262 (NLE)

               Ehdotus

               NEUVOSTON PÄÄTÖS

               uuden psykoaktiivisen aineen metyyli 2-[[1-(sykloheksyylimetyyli)-1H-indoli-3-karbonyyli]amino]-3,3-dimetyylibutanoaatti (MDMB-CHMICA) saattamisesta valvontatoimenpiteiden piiriin

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon uusia psykoaktiivisia aineita koskevasta tietojenvaihdosta, riskienarvioinnista ja valvonnasta 10 päivänä toukokuuta 2005 tehdyn neuvoston päätöksen 2005/387/YOS
                  2
                ja erityisesti sen 8 artiklan 3 kohdan,

               ottaa huomioon Euroopan komission ehdotuksen,

               ottaa huomioon Euroopan parlamentin lausunnon
                  3
               ,

               noudattaa erityistä lainsäätämisjärjestystä

               sekä katsoo seuraavaa:

               (1)Euroopan huumausaineiden ja niiden väärinkäytön seurantakeskuksen (EMCDDA) laajennetun tiedekomitean erityisistunnossa on laadittu neuvoston päätöksen 2005/387/YOS 6 artiklan mukainen uutta psykoaktiivista ainetta MDMB-CHMICA koskeva riskienarviointiraportti, joka toimitettiin komissiolle ja neuvostolle 28 päivänä heinäkuuta 2016.

               (2)MDMB-CHMICA luokitellaan synteettiseksi kannabinoidireseptoriagonistiksi; kyseessä on kemiallisesti monimuotoinen aineiden ryhmä, josta käytetään myös nimitystä synteettiset kannabinoidit. Synteettiset kannabinoidireseptoriagonistit ovat toiminnallisesti samanlaisia kuin delta-9-tetrahydrokannabinoli (Δ9THC), joka on kannabiksen keskeinen psykoaktiivinen vaikuttava aine. Kannabinoidireseptoriagonistit, joita valvotaan psykotrooppisista aineista vuonna 1971 tehdyn Yhdistyneiden kansakuntien yleissopimuksen nojalla, ovat kannabiksen tärkein vaikuttava aine delta-9-tetrahydrokannabinoli (Δ9THC) ja kaksi synteettistä kannabinoidia, naftalen-1-yyli(1-pentyyli-1H-indol-3-yyli)metanooni (JWH-018) ja 1-(5-fluoropentyyli)-1H-indol-3-yyli]-(naftalen-1-yyli)-metanoni (AM-2201).

               (3)MDMB-CHMICA:n voimakas vaikutus ja yhdisteen erittäin vaihtelevat määrät ”laillisissa huumausaineissa” muodostavat suuren riskin välittömästä myrkyllisyydestä.

               (4)MDMB-CHMICA:aa on ollut tarjolla huumausaineiden markkinoilla unionissa ainakin elokuusta 2014 alkaen, ja sitä on havaittu 23 jäsenvaltiossa. Sitä myydään tyypillisesti ”laillisten huumausaineiden” merkkituotteena ”head shop” -liikkeissä sekä internetissä kannabiksen ”laillisena” korvikkeena. Käytettävissä olevien tietojen perusteella vaikuttaa siltä, että MDMB-CHMICA-jauhetta tuottavat Kiinassa sijaitsevat kemian yritykset. Jauhetta tuodaan unioniin, jossa se joko prosessoidaan ja pakataan kaupallisiksi sekoituksiksi polttamista varten tai myydään jauheena. MDMB-CHMICA:n tuotantoon unionissa viittaavia tietoja ei ole saatu.

               (5)MDMB-CHMICA:aa käytetään yleensä polttamalla yrttisekoitusta, joka on saatu kaupallisesta käyttövalmiista ”laillisesta huumausaineesta” tai joka on itse valmistettu, mikä on harvinaisempaa. Kaupallisissa tuotteissa ei yleensä ilmoiteta, sisältääkö tuote MDMB-CHMICA:ta tai muuta synteettistä kannabinoidireseptoriagonistia. Sen vuoksi saattaa olla, että monet MDMB-CHMICA:aa käyttävät henkilöt eivät tiedä käyttävänsä ainetta. Lisäksi saattaa olla, että nämä kuluttajat eivät tiedä nauttimansa annoksen suuruutta. Valmistusprosessi voi myös johtaa aineen epätasaiseen jakautumiseen kasvimateriaalissa niin, että joissakin tuotteissa on osia, joissa kannabinoidipitoisuus on erittäin suuri, mikä lisää välittömän myrkyllisyyden ja joukkomyrkytyksen riskiä.

               (6)Käytettävissä olevien tietojen perusteella vaikuttaa siltä, että MDMB-CHMICA:aa käyttävät kannabiksen käyttäjät, ”psykonautit” ja säännöllisten huumetestien kohteena olevat, myös vangit.

               (7)Vaikka MDMB-CHMICA:n mahdollisista vaikutuksista välittömään sosiaaliseen ympäristöön tai yhteiskuntaan kokonaisuudessaan ei ole erityisiä tietoja, useissa raporteissa on tuotu esiin sen käytöstä seuraavan väkivaltaisuuden ja aggressiivisuuden mahdollisuus. Lisäksi MDMB-CHMICA:n havaitseminen epäillyissä huumausaineiden vaikutuksen alaisena ajamisen tapauksissa viittaa yleiseen turvallisuuteen kohdistuvan laajemman riskin mahdollisuuteen.

               (8)Kahdeksassa jäsenvaltiossa on rekisteröity yhteensä 28 kuolintapausta ja 25 akuuttia myrkytystapausta, jotka liittyvät MDMB-CHMICA:aan. Jos MDMB-CHMICA:n saatavuus ja käyttö yleistyisivät, vaikutukset ihmisten terveyteen ja kansanterveyteen voisivat olla merkittäviä.

               (9)Järjestäytyneen rikollisuuden mahdollisesta osallistumisesta MDMB-CHMICA:n valmistukseen, jakeluun, laittomaan kauppaan ja tarjontaan Euroopan unionissa on vain vähän tietoja.

               (10)MDMB-CHMICA:aa ei ole vuonna 1961 tehdyn Yhdistyneiden kansakuntien huumausaineyleissopimuksen tai vuonna 1971 tehdyn psykotrooppisia aineita koskevan Yhdistyneiden kansakuntien yleissopimuksen mukaan lueteltu valvottavaksi aineeksi. Huumeriippuvuutta tutkiva WHO:n 38. asiantuntijakomitea (ECDD) sisällytti sen kuitenkin niiden aineiden luetteloon, joita olisi harkittava tarkastelua varten. ECDD tekee Yhdistyneiden kansakuntien huumausainetoimikunnalle suosituksia valvontatoimenpiteistä, joita se pitää asianmukaisina.

               (11)MDMB-CHMICA:lla ei ole vakiintunutta tai tunnustettua lääketieteellistä tai eläinlääketieteellistä käyttöä. Lukuun ottamatta sen käyttöä analyyttisissä vertailuaineistoissa ja tieteellisessä tutkimuksessa, joka käsittelee sen kemiaa, farmakologiaa ja myrkyllisyyttä sen huumausainemarkkinoille ilmestymisen seurauksena, sillä ei näyttäisi olevan muuta käyttötarkoitusta.

               (12)Riskinarviointiraportista käy ilmi, että tieteellinen näyttö MDMB-CHMICA:sta on rajallista ja että tarvitaan lisää tutkimusta. Saatavilla oleva näyttö ja tiedot aineen aiheuttamista terveydellisistä ja sosiaalisista riskeistä kuitenkin antavat riittävät perusteet MDMB-CHMICA:n saattamiselle valvontatoimenpiteiden piiriin koko unionissa.

               (13)Koska kymmenen jäsenvaltiota valvoo MDMB-CHMICA:ta psykotrooppisista aineista vuonna 1971 tehdystä Yhdistyneiden kansakuntien yleissopimuksesta johtuvien velvoitteiden mukaisen kansallisen lainsäädäntönsä nojalla ja viisi jäsenvaltiota käyttää sen valvonnassa muita oikeudellisia toimenpiteitä, aineen saattaminen valvontatoimenpiteiden piiriin koko unionissa auttaisi ehkäisemään esteitä rajat ylittävässä lainvalvonnassa ja oikeudellisessa yhteistyössä ja suojaamaan riskeiltä, joita aineen saatavuus ja käyttö saattavat aiheuttaa.

               (14)Päätös 2005/387/YOS ei sido Yhdistynyttä kuningaskuntaa, eikä se sen vuoksi osallistu tämän, päätöksen 2005/387/YOS täytäntöönpanoa koskevan päätöksen hyväksymiseen, tämä päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan,

               ON HYVÄKSYNYT TÄMÄN PÄÄTÖKSEN:

               1 artikla

               Saatetaan uusi psykoaktiivinen aine metyyli-2-[[1-(sykloheksyylimetyyli)-1H-indoli-3-karbonyyli]amino]-3,3-dimetyylibutanoaatti (MDMB-CHMICA) valvontatoimenpiteiden piiriin koko unionissa.

               2 artikla

               Jäsenvaltioiden on toteutettava mahdollisimman pian ja viimeistään [vuoden kuluessa tämän päätöksen julkaisemisesta] kansallisen lainsäädäntönsä mukaiset tarvittavat toimenpiteet 1 artiklassa tarkoitetun uuden psykoaktiivisen aineen saattamiseksi sellaisten valvontatoimenpiteiden ja rikosoikeudellisten seuraamusten piiriin, joista säädetään jäsenvaltioiden lainsäädännössä vuonna 1971 tehdystä psykotrooppisia aineita koskevasta Yhdistyneiden kansakuntien yleissopimuksesta aiheutuvien velvoitteiden perusteella.

               3 artikla

               Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

               Tätä päätöstä sovelletaan perussopimusten mukaisesti.

               Tehty Brysselissä

                     Neuvoston puolesta

                     Puheenjohtaja

                     (1)
                  EUVL L 127, 20.5.2005, s. 32.

                     (2)
                  EUVL L 127, 20.5.2005, s. 32.

                     (3)
                  EUVL C , , s. .